རྗེ་བཙུན་སྒྲོལ་མ་སེར་མོའི་ཚོགས་མཆོད་བཞུགས་སོཿ ཚེ་དང་དཔལ་གྱི་དངོས་གྲུབ་འབྱིནཿ གསེར་མདོག་སྒྲོལ་མའི་གཙོ་ལ་འདུདཿ དེ་ལ་བརྟེན་ནས་ཚོགས་
བསགས་གཙོཿ བདེ་ཆེན་མཆོག་གི་ཐབས་བསྟན་པཿ ཕྱི་ནང་གསང་བའི་དམ་རྫས་བཤམསཿ ལྷ་ཡི་རྣལ་འབྱོར་ལྡན་པའི་ངངཿ རཾ་ཡཾ་ཁཾཿ དག་བྱེད་ཡི་གེའི་འཕྲོ་འདུ་ལསཿ མ་རྟོགས་གཙང་སྨེའི་རྟོག་པ་སྦྱངསཿ བདེ་ཆེན་ཆོས་དབྱིངས་བྷནྡྷ་རུཿ ཚོགས་རྫས་འདོད་ཡོན་ལོངས་སྤྱོད་སྤྲོཿ ཨོཾ་ཨཱཿཧཱུྃཿབཛྲ་སྥ་ར་ཎ་ཁཾཿ སྤྱན་འདྲེན་ནིཿ ཧཱུྃཿ འོག་མིན་ཆོས་དབྱིངས་ཕོ་བྲང་ནསཿ རིགས་ལྔ་ཡེ་ཤེས་མཁའ་འགྲོའི་ཚོགསཿ བདེ་ཆེན་ཚོགས་ཀྱི་འདུ་བར་གཤེགསཿ ཚེ་དང་དཔལ་གྱི་དངོས་གྲུབ་སྩོལཿ གཡུ་ལོ་བཀོད་པ་སྤྲུལ་པའི་ཞིངཿ ལོངས་སྤྱོད་འབྱོར་བའི་དཔལ་སྦྱིན་མཿ གསེར་མདོག་སྒྲོལ་མ་ཚོགས་ལ་གཤེགསཿ ཚེ་དཔལ་འབྱོར་བའི་དངོས་གྲུབ་སྩོལཿ ཨོཾ་ཨཱརྱ་ཏཱ་རེ་པུཎྱཻ་ཛྙཱ་ན་མཱ་མ་བ་སུ་དྷ་རི་ས་མ་ཡ་ཛཿ ཚོགས་མཆོད་
འབུལ་བ་ནིཿ ཨོཾ་ཨཱཿཧཱུྃཿ གསང་ཆེན་བླ་ན་མེད་པའི་རྫསཿ བདེ་ཆེན་ཚོགས་ཀྱི་མཆོད་པ་ཆེཿ སྒྲོལ་མ་གཙོ་འཁོར་བཅས་ལ་འབུལཿ བཞེས་ནས་མཆོག་ཐུན་དངོས་གྲུབ་སྩོལཿ ཨོཾ་གྷ་ན་ཙཀྲ་ལ་ཁཱ་ཧིཿ བཤགས་པ་ནིཿ ཨཱཿ ཐོག་མེད་དུས་ནས་ད་ལྟའི་བརཿ སྒོ་གསུམ་བག་མེད་གྱུར་པ་ཡིསཿ ཉེས་ལྟུང་དམ་ཚིག་ཉམས་ཆག་རྣམསཿ འདོད་ཡོན་ཚོགས་ཀྱི་མཆོད་པས་བཤགསཿ ཨོཾ་གྷ་ཎ་ཙཀྲ་ས་ཏྭ༴ སོགས་ཡིག་བརྒྱ་བཟླཿ བསྒྲལ་བ་ནིཿ ཧཱུྃཿ ལོག་པར་འདྲེན་པའི་དགྲ་དང་བགེགསཿ མཚན་མ་རྫས་ཀྱི་རྟེན་ལ་ཁུགཿ རྡོ་རྗེ་འབར་བའི་མཚོན་གྱིས་སྒྲོལཿ རྣམ་ཤེས་འཁྲུལ་མེད་དབྱིངས་སུ་སྤརཿ རཱུ་ཏྲ་མཱ་ར་ཡ་རྦདཿ དེ་ནས་བསྟབ་པ་ནིཿ ཧཱུྃ༔ གནོད་བྱེད་བསྒྲལ་བའི་ཤ་ཁྲག་རུསཿ དུག་གསུམ་བདུད་རྩིར་བསྒྱུར་བའི་སྨནཿ རྗེ་བཙུན་སྒྲོལ་མའི་ཚོགས་ལ་འབུལཿ བཞེས་ནས་ཕྱི་ནང་བར་ཆད་སོལཿ དགྲ་བགེགས་ཀྱི་མ་ཧཱ་མཾ་ས་ལ་ཁཱ་ཧིཿ མ་ཧཱ་རཀྟ་ལ་ཁཱ་ཧིཿ མ་ཧཱ་ཙིཏྟ་ལ་ཁཱ་ཧིཿ དེ་ནས་ལྷག་མ་ནིཿ བྷྱོཿ ལྷག་ལ་དབང་བའི་ཕོ་ཉ་རྣམསཿ འདིར་གཤེགས་ལྷག་མའི་ལོངས་སྤྱོད་བཞེསཿ ཕྲིན་ལས་རྣམ་བཞི་གང་བཅོལ་བཿ ཐོགས་མེད་མྱུར་དུ་འགྲུབ་པར་མཛོདཿ ཨོཾ་ཨུཙྪིཥྚ་བ་ལིཾ་ཏ་ཁཱ་ཧིཿ བསྐུལ་བ་ནིཿ ཧཱུྃཿ བཞེངས་ཤིག་རྗེ་བཙུན་སྒྲོལ་མའི་ཚོགསཿ གསེར་མདོག་འོད་དུ་ལྷགས་སེ་ལྷགཿ གཟི་བྱིན་ཉི་མ་འབུམ་གྱི་ཟེརཿ སྣོད་བཅུད་ཀུན་ལ་རབ་ཏུ་ཁྱབཿ དཔལ་འབྱོར་རྒྱས་པའི་སྡོངས་གྲོགས་མཛོདཿ དེ་ནས་ཆད་
ཐོ་ནིཿ ཧཱུྃཿ སྐུ་གསུམ་ལྷུན་གྲུབ་ཕོ་བྲང་དུཿ རྒྱལ་ཡུམ་རྗེ་བཙུན་སྒྲོལ་མ་ཡིཿ སྒྱུ་འཕྲུལ་ཡེ་ཤེས་རོལ་པའི་སྤྲིནཿ གང་འདུལ་འགྲོ་བའི་སྣང་ངོ་རུཿ ཆོ་འཕྲུལ་མཛད་པ་བསམ་ལས་འདསཿ ཐ་ཚིག་གསུམ་ལ་མ་འདའ་བརཿ སྔགས་བདག་སྡེ་བརྒྱད་དྲེགས་པའི་ཚོགསཿ གཏོར་མ་འདི་བཞེས་ཕྲིན་ལས་མཛོདཿ
བརྟན་མ་ནིཿ བྷྱོཿ གངས་རི་ཅན་ཞེས་བོད་ཀྱི་ལྗོངསཿ ཆོས་མིན་སྲུང་བའི་དམ་ཅན་མཿ བརྟན་མ་བཅུ་གཉིས་འཁོར་དང་བཅསཿ པདྨའི་བཀའ་བཞིན་གཏོར་མ་ལོངསཿ ཕྲིན་ལས་རྣམ་བཞི་གང་བཅོལ་ཡངཿ ཐོགས་མེད་སྒྲུབ་པའི་སྡོངས་གྲོགས་མཛོདཿ མཱ་མ་ཧྲིཾ་ཧྲིཾ་བ་ལིང་ཏ་ཁཱ་ཧིཿ བྲོ་མནན་ནིཿ ཧཱུྃཿ ཡེ་ ཤེས་དབྱིངས་ཀྱི་གཏོར་སྣོད་འོགཿ ཉོན་མོངས་དུག་ལྔའི་དགྲ་བགེགས་བྲུབཿ འབར་བའི་རྟ་བྲོ་གླུ་བླངས་ཤིངཿ ཕྱག་རྒྱ་དྲུག་གིས་རྒྱས་བཏབ་པོཿ སྟྭཾ་བྷ་ཡ་ནནཿ བསྔོ་སྨོན་ནིཿ རྣམ་དཀར་དགེ་བའི་དངོས་པོ་རྣམསཿ གཅིག་ཏུ་བསྡུས་ནས་མཁའ་ཁྱབ་འགྲོཿ རྣམ་མཁྱེན་གོ་འཕང་ཐོབ་ཕྱིར་བསྔོཿ སྒྲོལ་མ་ཡུམ་མཆོག་ཐོབ་པར་ཤོགཿ བཀྲ་ཤིས་ནིཿ ཨོཾཿ དུས་གསུམ་རྒྱལ་བ་བསྐྱེད་པའི་ཡུམཿ ཕྱི་ནང་བཀྲ་ཤིས་དགེ་འཕེལ་ལྷཿ རྒྱས་མཛད་རྗེ་བཙུན་སྒྲོལ་མ་ཡིསཿ དགེ་ལེགས་མཆོག་གི་ཤིས་པ་སྩོལཿ ཕྱི་ལྟར་དཀོན་མཆོག་རིན་ཆེན་གསུམཿ ནང་ལྟར་གུ་རུ་རྩ་གསུམ་དངཿ གསང་བ་སྐུ་གསུམ་འདུས་པའི་ཞལཿ རྗེ་བཙུན་སྒྲོལ་མས་ཤིས་པ་སྩོལཿ གནས་སྐབས་བདེ་ལེགས་དཔལ་ལ་སྤྱོདཿ མཐར་ཐུག་ཡང་དག་ལམ་རྙེད་ཅིངཿ འགྲོ་ཀུན་མ་འབད་སྐུ་གསུམ་ཞིངཿ མངོན་གྱུར་འབྲས་བུའི་བཀྲ་ཤིས་སྩོལཿ དེ་ལྟར་རྗེ་བཙུན་སྒྲོལ་མ་ལཿ བསྙེན་བསྒྲུབ་
བྱེད་པའི་གང་ཟག་རྣམསཿ འཕྲལ་ཡུན་ཉེས་པ་ཀུན་སེལ་ཞིངཿ མཆོག་ཐུན་དངོས་གྲུབ་དཔལ་ལ་སྤྱོདཿ
ཐེ་ཚོམ་མ་བྱེད་པདྨའི་བཀའཿ ལས་ཅན་བུ་དང་འཕྲད་པར་ཤོགཿ བཀའ་སྲུང་གསེར་མདོག་ལྷ་མོས་སྲུངསཿ ས་མ་ཡཱཿ རྒྱ་རྒྱ་རྒྱཿ གཏེར་རྒྱཿ ཟབ་རྒྱཿ གསང་རྒྱཿ ཞེས་པའང་རིང་ནས་འཁོར་ལོའི་གདོང་
གི་སྤྲུལ་པའི་སྐུ་རྣམ་གཉིས་ཀྱིས་བསྐུལ་བ་དང་། ཉེ་ཆར་བླ་མ་འཇིགས་རྣམ་ནས་དངོས་རྫས་རྟེན་འབྲེལ་
བཟང་པོ་བཅས་བསྐུལ་པའི་ངོར་རྣམ་གཟིགས་མཐོང་བ་དོན་ལྡན་གྱི་ལྷ་ཁང་གི་ཉེ་ཆར་དུ་གསང་བདག་
ཆོས་དབྱིངས་རྡོ་རྗེས་གཏན་ལ་ཕབ་པའི་ཡི་གེ་པ་ནི་སྤྲུལ་སྐུ་ཟླ་འོད་ཉིད་ཀྱིས་བྲིས་པ་སརྦ་མངྒ་ལཾ།
བཀྲ་ཤིས། དགེའོ།།